

**LIETUVOS POLICIJOS GENERALINIS KOMISARAS**

**Į S A K Y M A S**

**„DĖL policijos departamento prie lietuvos respublikos vidaus reikalų ministerijos mažos vertės VIEŠŲJŲ pirkimų, atliekamų gynybos ir saugumo srityje, TAISYKLIŲ PATVIRTINIMO“**

2015 m. kovo 18 d. Nr. 5-V-278

Vilnius

Vadovaudamasis Lietuvos Respublikos viešųjų pirkimų, atliekamų gynybos ir saugumo srityje, įstatymo 17 straipsnio 4 dalies nuostatomis:

1. Tvirtinu Policijos departamento prie Lietuvos Respublikos vidaus reikalų ministerijos mažos vertės viešųjų pirkimų, atliekamų gynybos ir saugumo srityje, taisykles (pridedama).

2. N u r o d a u:

2.1. Policijos įstaigų vadovams atitinkamai patvirtinti policijos įstaigos mažos vertės viešųjų pirkimų, atliekamų gynybos ir saugumo srityje, taisykles.

2.2. Paskelbti šį įsakymą:

2.2.1. Policijos departamento prie Lietuvos Respublikos vidaus reikalų ministerijos interneto svetainėje.

2.2.2. Policijos departamento Investicijų planavimo ir techninės plėtros valdybos Viešųjų pirkimų skyriui – Centrinėje viešųjų pirkimų informacinėje sistemoje.

3. Nustatau, kad šis įsakymas įsigalioja 2015 m. kovo 26 d.

Policijos generalinis komisaras Linas Pernavas

PATVIRTINTA

Lietuvos policijos komisaro

2015 m. kovo 18 d. įsakymu Nr. 5-V-278

**policijos departamento prie vidaus reikalų ministerijos Mažos vertės VIEŠŲJŲ pirkimų, atliekamų gynybos ir saugumo srityje, taisyklės**

**I. BENDROSIOS NUOSTATOS**

1. Policijos departamento prie Lietuvos Respublikos vidaus reikalų ministerijos (toliau – Policijos departamentas) mažos vertės viešųjų pirkimų, atliekamų gynybos ir saugumo srityje, taisyklės (toliau – taisyklės) parengtos siekiant organizuoti ir atlikti darbų, prekių ir paslaugų mažos vertės pirkimus, atliekamus pagal Lietuvos Respublikos viešųjų pirkimų, atliekamų gynybos ir saugumo srityje, įstatymą (toliau – VPGSĮ), laikantis Lietuvos Respublikos valstybės ir tarnybos paslapčių įstatyme (toliau – Valstybės ir tarnybos paslapčių įstatymas) tokiems pirkimams (toliau – mažos vertės pirkimas) nustatytų reikalavimų.

2. Taisyklės nustato mažos vertės pirkimų organizavimo tvarką, mažos vertės pirkimų būdus ir jų atlikimo tvarką, pirkimo dokumentų rengimo ir teikimo tiekėjams reikalavimus, ginčų nagrinėjimo procedūras.

3. Šiose taisyklėse vartojamos sąvokos apibrėžtos VPGSĮ įstatyme, Valstybės ir tarnybos paslapčių įstatyme, Lietuvos Respublikos viešųjų pirkimų įstatyme (toliau - VPĮ).

4. Mažos vertės pirkimai atliekami laikantis lygiateisiškumo, nediskriminavimo, skaidrumo principų, konfidencialumo ir nešališkumo bei VPGSĮ I skyriaus, 32, 33, 34, 35, 36, 37, 41, 45 straipsnių, 46 straipsnio 5, 6, 8 dalių, 50 straipsnio 4, 5, 6, 8 dalių ir IV skyriaus reikalavimų. Mažos vertės pirkimus galima atlikti, kai numatoma pirkimo ar preliminarios sutarties vertė, apskaičiuota vadovaujantis VPGSĮ 15 straipsnio nuostatomis, yra ne didesnė nei nurodyta Lietuvos Respublikos viešųjų pirkimų įstatymo (toliau – VPĮ) 2 straipsnio 15 dalyje.

5. Policijos departamentas, atlikdama mažos vertės pirkimus, vadovaujasi VPGSĮ, Viešųjų pirkimų įstatymu, Valstybės ir tarnybos paslapčių įstatymu, šiomis Taisyklėmis, Lietuvos Respublikos civiliniu kodeksu (toliau – CK), kitais įstatymais ir įstatymų įgyvendinamaisiais teisės aktais.

6. Mažos vertės pirkimų pradžią ir pabaigą reglamentuoja VPGSĮ 8 straipsnis.

7. Mažos vertės pirkimus vykdo pirkimo organizatorius, jei šio pirkimo Investicijų planavimo ir techninės plėtros valdybos Viešųjų pirkimų skyriuje nepavedama vykdyti Policijos departamento Viešųjų pirkimų, gynybos ir saugumo srityje, komisijai (toliau – komisija).

8.Policijos departamentas bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti iki pirkimo pradžios (perkamas objektas tapo nereikalingas arba pasikeitė reikalavimai, nėra lėšų už jį sumokėti ir pan.). Teikimą dėl mažos vertės pirkimo nutraukimo komisija arba pirkimo iniciatorius teikia generaliniam komisarui ar generalinio komisaro pavaduotojams, kurie priima sprendimą dėl mažos vertės pirkimo procedūrų nutraukimo.

9. Visi su mažos vertės pirkimais susiję dokumentai registruojami ir saugomi teisės aktų nustatyta tvarka.

10. Policijos departamentas vykdydamas mažos vertės pirkimus, užtikrina įslaptintos informacijos apsaugą, vadovaujantis Lietuvos Respublikos teisės aktais, o taip pat, kai pirkimo procedūrų ar sutarties vykdymo metu bus naudojama ar sukuriama įslaptinta informacija, privaloma laikytis įslaptintų sandorių organizavimui ir vykdymui (įslaptintų sandorių saugumui) keliamų reikalavimų įtvirtintų Valstybės ir tarnybos paslapčių įstatymo VII skirsnyje.

11. Jei pirkimo procedūrų metu nebus naudojama ar sukuriama įslaptinta informacija, pirkimas gali būti vykdomas naudojantis Centrinės viešųjų pirkimų informacinės sistemos (toliau - CVP IS) priemonėmis. CVP IS priemonėmis atliktu pirkimu laikomas toks pirkimas, kurio metu CVP IS sukuriamas pirkimas, pateikiamas skelbimas apie pirkimą (neskelbiamų pirkimų atveju – kvietimas), kiti pirkimo dokumentai ir priimami tiekėjų pasiūlymai.

12. Jei pirkimo procedūrų metu naudojama ar sukuriama įslaptinta informacija, tokiu atveju CVP IS priemonėmis gali būti paskelbta tik ta informacija, kuri nėra įslaptinta.

13. Policijos departamento vykdomuose mažos vertės pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys, kitos organizacijos ar jų padaliniai ar tokių asmenų grupės. Pasiūlymui pateikti ūkio subjektų grupė neprivalo įsteigti juridinio asmens. Policijos departamentas gali reikalauti, kad, ūkio subjektų grupės pasiūlymą pripažinus geriausiu ir Policijos departamentui pasiūlius pasirašyti viešojo pirkimo–pardavimo sutartį (toliau – pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.

14. Pasikeitus taisyklėse minimiems teisės aktams, taikomos aktualios tų teisės aktų redakcijos nuostatos, jei minėtuose teisės aktuose nenurodyta kitaip.

**II. VEIKSMAI IKI PIRKIMO PRADĖJIMO**

10. Pirkimo iniciatorius pirkimui vykdyti pateikia paraišką (priedas Nr. 1).

11. Paraiškoje nurodomos šios pagrindinės pirkimo sąlygos ir informacija:

11.1. pirkimo vertė, apskaičiuota pagal šių taisyklių 4 punkto nuostatas;

11.2. pirkimo objekto pavadinimas ir jo apibūdinimas, nurodant perkamų prekių, paslaugų ar darbų savybes, kokybės ir kitus reikalavimus (techninę specifikaciją), reikalingą kiekį ar apimtis, atsižvelgiant į visą pirkimo sutarties trukmę su galimais pratęsimais;

11.3. minimalūs tiekėjų kvalifikacijos reikalavimai;

11.4. argumentuotas siūlomų kviesti tiekėjų sąrašas;

11.5. pasiūlymų vertinimo kriterijai, o kai siūloma vertinti pagal ekonomiškai naudingiausio pasiūlymo kriterijų – ekonominio naudingumo vertinimo kriterijai ir parametrai, jų lyginamieji svoriai ir vertinimo tvarka;

11.6. prekių pristatymo, paslaugų ar darbų atlikimo terminai, pirkimo sutarties trukmė, sutarties pratęsimo galimybės (jei tokios gali būti), sutarties keitimo atvejai, kitos reikalingos pirkimo sutarties sąlygos, prireikus pateikiamas pirkimo sutarties projektas;

11.7. reikalingi planai, brėžiniai ir projektai;

11.8. kita reikalinga informacija.

**III. PIRKIMO BŪDAI IR PIRKIMO PROCEDŪRŲ ETAPAI**

12. Prekės, paslaugos ir darbai perkami šiais būdais:

12.1. Mažos vertės ribotas konkursas;

12.2. Mažos vertės skelbiamos derybos;

12.3. Mažos vertės neskelbiamos derybos;

12.4. Mažos vertės atviras konkursas;

12.5. Mažos vertės apklausa.

13. Mažos vertės ribotą konkursą ir mažos vertės skelbiamas derybas Policijos departamentas gali vykdyti visais atvejais.

14. Mažos vertės neskelbiamas derybas galima vykdyti:

14.1. visais atvejais, kai tokia galimybė yra numatyta VPGSĮ 19 straipsnyje;

14.2. kai pirkimo vertė neviršija 15 000 EUR (be pridėtinės vertės mokesčio (toliau - PVM)) prekėms ir paslaugoms pirkti arba 45 000 EUR (be PVM) darbams pirkti;

14.3. jeigu perkamos prekės ar paslaugos reikalingos tik mokslinių tyrimų ir eksperimentinės plėtros tikslais, jeigu nesiekiama gauti pelno arba padengti mokslinių tyrimų ir eksperimentinės plėtros išlaidų su sąlyga, kad toks pirkimas neribos konkurencijos vėlesniuose tokiuose pirkimuose;

14.4. jeigu yra trumpalaikės ypač palankios sąlygos, leidžiančios reikalingas prekes įsigyti už daug mažesnę negu rinkos kainą;

15. Mažos vertės atviras konkursas gali būti vykdomas tik tuo atveju, kai pirkimo procedūrų metu nebus naudojama ar sukuriama įslaptinta informacija.

16. Pirkimas mažos vertės apklausos būdu gali būti vykdomas tik tuomet, kai pirkimo vertė neviršija 7 000 EUR (be PVM).

**IV. Mažos vertės ribotas konkursas**

17. Vykdant mažos vertės ribotą konkursą, vadovaujamasi riboto konkurso pavyzdiniais dokumentais, kurie yra patvirtinti Viešųjų pirkimų tarnybos direktoriaus 2012 m. rugsėjo 24 d. įsakymu Nr. 1S-205 „Dėl riboto konkurso pavyzdinių dokumentų patvirtinimo“.

18. Vykdant mažos vertės ribotą konkursą vadovaujamasi VPGSĮ 21 straipsnio nuostatomis, išskyrus VPGSĮ 21 straipsnio 6 dalį.

19. Papildomos informacijos pateikimo terminus nustato taisyklių 63 punktas.

20. Paraiškų ir pasiūlymų priėmimo terminas negali būti trumpesnis kaip 7 darbo dienos nuo pranešimo paskelbimo CVP IS (jei taikoma) arba nuo kvietimo pateikti pasiūlymą išsiuntimo dienos.

21. Kvalifikacinė atranka gali būti nevykdoma, jei pasiūlymus pateikti kviečiami visi minimalius kvalifikacinius reikalavimus atitinkantys tiekėjai.

22. Jei dalyvių skaičius ribojamas, vykdoma kvalifikacinė atranka, o pirkimo dokumentuose nustatomi kvalifikaciniai atrankos kriterijai.

23. Komisija arba pirkimo organizatorius esant objektyvioms aplinkybėms, turi teisę nustatyti mažesnį kviečiamų pateikti pasiūlymus kandidatų skaičių, nei tas kuris numatytas VPGSĮ 21 straipsnio 2 dalyje, tačiau šis skaičius negali būti mažesnis kaip du. Ši nuostata yra taikoma kartu su VPGSĮ 21 straipsnio 3 dalies nuostatomis.

**V. Mažos vertės skelbiamos derybos**

24. Vykdant pirkimą mažos vertės skelbiamų derybų būdu, pranešime apie pirkimą nurodomi objektyvūs ir nediskriminaciniai kriterijai ir taisyklės, kuriuos ketinama taikyti atrenkant kandidatus ir mažiausią kviečiamų kandidatų skaičių, o jeigu reikia (vykdoma kvalifikacinė atranka), didžiausią kviečiamų kandidatų skaičių.

25. Vykdant mažos vertės skelbiamas derybas vadovaujamasi VPGSĮ 22 straipsnio 3-6 ir 8-12 dalimis.

26. Papildomos informacijos pateikimo terminus nustato taisyklių 63 punktas.

27. Kvalifikacinė atranka gali būti nevykdoma, jei pasiūlymus pateikti kviečiami visi minimalius kvalifikacinius reikalavimus atitinkantys tiekėjai.

28. Jei dalyvių skaičius ribojamas, vykdoma kvalifikacinė atranka, o pirkimo dokumentuose nustatomi kvalifikaciniai atrankos kriterijai.

29. Paraiškų ir pasiūlymų priėmimo terminas negali būti trumpesnis kaip 7 darbo dienos nuo pranešimo paskelbimo CVP IS (jei taikoma) arba nuo kvietimo dalyvauti derybose.

30. Komisija arba pirkimo organizatorius esant objektyvioms aplinkybėms, turi teisę nustatyti mažesnį kviečiamų pateikti pasiūlymus kandidatų skaičių, nei tas kuris numatytas VPGSĮ 22 straipsnio 3 dalyje, tačiau šis skaičius negali būti mažesnis kaip du. Ši nuostata yra taikoma kartu su VPGSĮ 22 straipsnio 4 dalies nuostatomis.

31. Užbaigus mažos vertės skelbiamų derybų procedūrą (derėjimosi stadiją), dalyvių prašoma pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas).

32. Mažos vertės skelbiamų derybų atveju vokų su galutinėmis tiekėjų siūlomomis kainomis ir galutiniais techniniais duomenimis atplėšimo procedūroje turi teisę dalyvauti visi derybose dalyvavę tiekėjai arba jų atstovai.

**VI. Mažos vertės neskelbiamos derybos**

33. Apie pirkimą, atliekamą neskelbiamų derybų būdu, viešai neskelbiama. Vykdant mažos vertės neskelbiamas derybas, kreipiamasi į tiekėjus (tiekėją), prašant pateikti paraiškas dalyvauti pirkime. Kartu su kvietimu pateikti paraišką pateikiami pirkimo dokumentai, jei juose nėra įslaptintos informacijos.

34. Tiekėjus dalyvauti pirkimo neskelbiamų derybų būdu procedūrose pasirenkama pagal turimus rinkos būklės duomenis ir atsižvelgiant į kitą prieinamą informaciją. Pasirinktiems tiekėjams siunčiamas kvietimas dalyvauti pirkimo procedūrose. Jei atitinkamoje rinkoje yra pakankamas potencialių tiekėjų skaičius, vykdant neskelbiamas derybas, privaloma kreiptis bent į tris tiekėjus.

35. Kai mažos vertės neskelbiamos derybos vykdomos po mažos vertės riboto konkurso ar mažos vertės skelbiamų derybų, atmetus visus pasiūlymus, į tiekėjus, atitinkančius minimalius kvalifikacijos reikalavimus, kreipiamasi pateikti patvirtinimą apie sutikimą dalyvauti pirkime. Tokiu atveju galima nerengti pirkimo dokumentų, o kvietime pateikti patvirtinimą apie sutikimą dalyvauti pirkime nurodoma, kad pirkimo dokumentai bus mažos vertės riboto konkurso ar mažos vertės skelbiamų derybų pirkimo dokumentai, su būtinais pataisymais (pvz.: terminai, pasiūlymų pateikimo reikalavimai, derybų eiga).

36. Vykdant pirkimą neskelbiamų derybų būdų kreiptis į vieną tiekėją galima tuo atveju, jeigu yra pagrindai, nurodyti VPGSĮ 19 straipsnio 4 dalies 5 punkte, 6 dalies 1 punkte ar 7 dalyje.

37. Tuo atveju, kai pirkimo metu tiekėjams nėra keliami kvalifikaciniai reikalavimai susiję su teise susipažinti su įslaptinta informacija, komisija arba pirkimo organizatorius kviečia dalyvius pateikti pasiūlymus, nevykdant paraiškų pateikimo ir vertinimo etapo.

38. Kvietime dalyvauti mažos vertės neskelbiamose derybose taip pat turi būti nurodyta:

39.1. pasiūlymų pateikimo terminas, adresas (jei pasiūlymus reikalaujama pateikti ne CVP IS priemonėmis), kuriuo pateikiami pasiūlymai, ir kalba (kalbos), kuria (kuriomis) pasiūlymai turi būti parengti;

39.2. kokius kvalifikaciją patvirtinančius papildomus dokumentus turi pateikti tiekėjai (jei taikoma);

39.3. pasiūlymų vertinimo tvarka, vertinimo kriterijai, vertinimo kriterijų lyginamasis svoris arba VPGSĮ nustatytais atvejais – šių kriterijų reikšmingumas mažėjimo tvarka, jeigu jie nebuvo pateikti prieš tai.

40. Vykdant mažos vertės neskelbiamas derybas vadovaujamasi VPGSĮ 22 straipsnio 6, 8, 10, 12 dalimis.

41. Užbaigus mažos vertės neskelbiamų derybų procedūrą (derėjimosi stadiją), komisija arba pirkimo organizatorius dalyvių prašo pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas).

42. Mažos vertės neskelbiamų derybų atveju vokų su galutinėmis tiekėjų siūlomomis kainomis ir galutiniais techniniais duomenimis atplėšimo procedūroje turi teisę dalyvauti visi derybose dalyvavę tiekėjai arba jų atstovai.

43. Vykdant mažos vertės neskelbiamas derybas paraiškų/ pasiūlymų dalyvauti pirkime pateikimo terminas turi būti proporcingas pirkimo dokumentuose nustatytiems kvalifikacijos reikalavimams ir protingas, kad rūpestingas ir atidus tiekėjas galėtų išnagrinėti pirkimo dokumentus bei parengti ir pateikti pasiūlymą bei negali būti trumpesnis kaip 5 darbo dienos nuo kvietimo išsiuntimo dienos.

**VII. MAŽOS VERTĖS ATVIRAS KONKURSAS**

44. Vykdant Mažos vertės atvirą konkursą dalyvių skaičius neribojamas.

45. Mažos vertės atvirame konkurse **derybos yra draudžiamos.**

46. Mažos vertės atvirame konkurse vertinami visų tiekėjų, atitinkančių minimalius kvalifikacijos reikalavimus, pasiūlymai, kurie yra pateikti pagal pirkimo dokumentuose nustatytus reikalavimus.

47. Mažos vertės atviram konkursui netaikomas šių taisyklių XIII skyrius - „Paraiškų pateikimas ir vertinimas“.

48. Tiekėjai dokumentus, pagrindžiančius jų atitiktį kvalifikaciniams reikalavimams, pateikia kartu su pasiūlymu.

49. Vertinama ar tiekėjų pasiūlymai atitinka nustatytus kvalifikacinius reikalavimus ir atmetami tų tiekėjų pasiūlymai, kurie neatitinka nustatytų minimalių kvalifikacinių reikalavimų.

50. Pasiūlymų pateikimo terminas, kai vykdomas mažos vertės atviras konkursas, neturėtų būti mažesnis kaip 7 darbo dienos, nuo pranešimo apie pirkimą paskelbimo CVP IS.

**VIII. MAŽOS VERTĖS APKLAUSA**

50. Mažos vertės apklausa gali būti vykdoma apklausiant vieną arba kelis tiekėjus, kai prašoma pateikti pasiūlymus, pagal pirkimo objektui keliamus reikalavimus. Šie reikalavimai išdėstomi vadovaujantis taisyklių XII skyriaus „Techninė specifikacija“ nuostatomis.

51. Mažos vertės apklausa, kai apklausiamas tik vienas tiekėjas gali būti vykdoma žodžiu tik tuo atveju, kai pirkimo vertė neviršija 3 000 EUR (be PVM) arba kai pirkimo objektą gali pateikti tik konkretus tiekėjas.

52. Kai mažos vertės apklausa vykdoma žodžiu, apklausiant vieną tiekėją, netaikomos šių taisyklių XIII skyriaus „Paraiškų pateikimas ir vertinimas“ ir XIV skyriaus „Pasiūlymų pateikimas, nagrinėjimas ir vertinimas“ nuostatos.

53. Kai mažos vertės apklausa vykdoma raštu, galima nustatyti kitokias taisykles pasiūlymų pateikimui, nagrinėjimui ir vertinimui, nei nustatyti šių taisyklių XIV skyriuje, tačiau bet kokiu atveju, turi būti užtikrinamas VPGSĮ 6 straipsnyje įtvirtintų principų laikymasis.

**IX. TIEKĖJŲ KVALIFIKACIJA**

54. Nustatant reikalavimus tiekėjo kvalifikacijai vadovaujamasi VPGSĮ 32, 33, 34, 35, 36, 37, 41 straipsniais.

55. Kai vykdomi mažos vertės pirkimai, kurių preliminari sutarties vertė mažesnė nei 7 000 EUR (be PVM). siekiant išsiaiškinti, ar tiekėjas yra kompetentingas, patikimas ir pajėgus tinkamai įvykdyti pirkimo sąlygas, tiekėjų kvalifikaciją gali tikrinti pagal kitus, negu VPGSĮ 32, 33, 34, 35, 36, 37 straipsniuose nustatytus reikalavimus.

56. Jeigu pirkimo procedūrų metu ir (arba) sutarties vykdymo metu kandidatams ar dalyviams numatoma pateikti įslaptintą informaciją, **privaloma reikalauti**, kad juridiniai asmenys, dalyvaujantys pirkimų procedūrose pateiktų Valstybės ir tarnybos paslapčių įstatymo nustatyta tvarka išduotą įmonės patikimumą patvirtinantį pažymėjimą ar rangovo (subrangovo) leidimą dirbti ar susipažinti su įslaptinta informacija. Komisija arba pirkimo organizatorius taip pat privalo pareikalauti, kad juridinis asmuo kartu su įmonės patikimumą patvirtinančiu pažymėjimu pateiktų ir darbuotojų, kurie dalyvaus vykdant pirkimo procedūras ar vykdys sutartį, sąrašą ir kuriame būtų nurodyta su kokio slaptumo žyma žymima informacija yra suteikta teisė dirbti ar susipažinti šiems juridinio asmens darbuotojams.

**x. PIRKIMO DOKUMENTŲ RENGIMAS, paaiškinimai, teikimai**

57. Pirkimo dokumentus, vadovaudamasi VPGSĮ 24 straipsnio ir šių taisyklių nuostatomis, rengia komisija arba pirkimo organizatorius. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, juose pateikiama visa informacija apie pirkimo sąlygas ir procedūras.

58. Galima nepateikti visos VPGSĮ 24 straipsnio 2 dalyje numatytos informacijos, jei manytina, kad ji nėra reikalinga, o tuo atveju jei vykdoma mažos vertės apklausa žodžiu pirkimo dokumentai gali būti nerengiami. Jei pirkimo procedūrų metu ar sutarties vykdymo metu bus atskleista įslaptinta informacija, pirkimo dokumentuose privaloma nustatyti įslaptintos informacijos apsaugos reikalavimus. Taip pat nurodyti:

58.1. aukščiausią įslaptintos informacijos slaptumo žymą;

58.2. vietą, kur turės būti dirbama su įslaptinta informacija (Policijos departamento ir/ arba dalyvio patalpose);

58.3. įslaptintos informacijos automatizuoto apdorojimo reikalavimus (ar tokie reikalavimai yra taikomi/ netaikomi) ir tuo atveju, kai šie reikalavimai taikomi, jų taikymo vietą (tiekėjo ir/ arba perkančiosios organizacijos patalpose);

58.4. informaciją ar bus taikoma kvalifikacinė atranka ir ribojamas pasiūlymus pateikti kviečiamų kandidatų skaičius.

59. Tuo, atveju, kai pirkimas atliekamas ne CVP IS priemonėmis, galima CVP IS priemonėmis skelbti pranešimą apie pirkimą, pirkimo dokumentus, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus. Jei pirkimas atliekamas CVP IS priemonėmis, šiame punkte minima informacija privalo būti patalpinta CVP IS.

60. Jeigu pirkimo dokumentai neskelbtini (vykdomas neskelbiamas pirkimas ar jų neįmanoma paskelbti dėl techninių priežasčių), tiekėjui jie pateikiami kitomis priemonėmis – asmeniškai, registruotu laišku, elektroniniu laišku ar faksu.

61. Kai pirkimo dokumentų turinį sudaro įslaptinta informacija, ji pateikiama tik tiems asmenims, kuriems įstatymų nustatyta tvarka išduoti leidimai dirbti ar susipažinti su įslaptinta informacija, laikantis įslaptintos informacijos apsaugos reikalavimų.

62. Pirkimo dokumentai tiekėjams turi būti teikiami nuo pranešimo apie pirkimą paskelbimo (jei buvo skelbta) ar kvietimo išsiuntimo tiekėjams dienos (tuo atveju kai dalis pirkimo dokumentų buvo įslaptinta) iki paraiškų/pasiūlymų pateikimo termino, nustatyto pirkimo dokumentuose, pabaigos. Pirkimo dokumentai pateikiami to paprašiusiam tiekėjui nedelsiant, bet ne vėliau kaip per 1 darbo dieną, gavus prašymą. Kai pirkimo dokumentai skelbiami CVP IS, papildomai jie neteikiami. Įslaptinti pirkimo dokumentai pateikiami kartu su kvietimu pateikti pasiūlymus.

63. Tiekėjas gali paprašyti paaiškinti pirkimo dokumentus. Komisija arba pirkimo organizatorius atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip prieš 3 darbo dienas iki paraiškų/pasiūlymų pateikimo termino pabaigos. Atsakydama tiekėjui, kartu siunčia paaiškinimus ir visiems kitiems tiekėjams, kuriems ji pateikė pirkimo dokumentus, bet nenurodo, iš ko gavo prašymą duoti paaiškinimą. Atsakymas turi būti siunčiamas taip, kad tiekėjas jį gautų ne vėliau kaip likus 1 darbo dienai iki paraiškų/pasiūlymų pateikimo termino pabaigos.

64. Nesibaigus paraiškų/pasiūlymų pateikimo terminui, komisija arba pirkimo organizatorius savo iniciatyva gali paaiškinti (patikslinti) pirkimo dokumentus, tikslinant ir paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų pateikimo termino pabaigos.

65. Jeigu yra rengiamas susitikimas su tiekėju, komisija ar pirkimo organizatorius surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu, kuris turi būti pateiktas tiekėjams taisyklių 63 punkte nustatyta tvarka.

66. Jeigu pirkimo dokumentus paaiškinus (patikslinus) jų nėra galimybės pateikti taisyklių 62 ar 63 punkte nustatytais terminais, privaloma pratęsti paraiškų/ pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pirkimo paraiškas/pasiūlymus, galėtų atsižvelgti į šiuos paaiškinimus (patikslinimus) ir tinkamai parengti paraiškas/ pasiūlymus.

67. Jeigu pirkimo dokumentai skelbiami CVP IS, ten pat skelbiama apie pirkimo dokumentų paaiškinimus (patikslinimus), ir prireikus pratęsiamą paraiškų/ pasiūlymų pateikimo terminą. Jeigu pirkimo dokumentai neskelbiami CVP IS, pranešimai apie pirkimo dokumentų paaiškinimus (patikslinimus) ir prireikus termino pratęsimą išsiunčiami visiems tiekėjams, kuriems buvo pateikti pirkimo dokumentai.

68. Pirkimo dokumentuose privaloma nurodyti, kad, jeigu pasiūlyme nurodyti duomenys ir informacija skirsis nuo pasiūlymo prieduose nurodytų duomenų ir informacijos, teisingais bus laikomi pasiūlyme nurodyti duomenys ir informacija.

69. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

**XI. Pranešimai dėl mažos vertės pirkimų**

70. Komisija arba pirkimo organizatorius turi teisę skelbti pranešimą apie atliekamą mažos vertės pirkimą.

71. Skelbdama pranešimą dėl mažos vertės pirkimo komisija arba pirkimo organizatorius pildo tipinę Sk-6 formą „Skelbimas apie supaprastintą mažos vertės pirkimą“.

72. Komisija arba pirkimo organizatorius, norėdama paskelbti informacinį pranešimą apie ketinamą sudaryti pirkimo sutartį, pildo tipinę Sk-5 formą „Informacinis pranešimas apie sprendimą pirkti prekes, paslaugas ar darbus nepaskelbus apie pirkimą“.

73. Tipinės Sk-5 ir Sk-6 formos yra patvirtintos Viešųjų pirkimų tarnybos direktoriaus 2011 m. gruodžio 13 d. įsakymu Nr. 1S-184 „Dėl Skelbimų teikimo Viešųjų pirkimų tarnybai tvarkos ir reikalavimų skelbiamai supaprastintų viešųjų pirkimų informacijai aprašo ir Supaprastintų viešųjų pirkimų skelbimų (pranešimų) tipinių formų patvirtinimo“.

74. Pildydama Sk-5 ir Sk-6 tipines formas, komisija arba pirkimo organizatorius vadovaujasi Viešųjų pirkimų tarnybos direktoriaus 2011 m. gruodžio 29 d. įsakymu Nr. 1S-192 „Dėl viešųjų pirkimų, atliekamų gynybos ir saugumo srityje, pranešimų teikimo viešųjų pirkimų tarnybai tvarkos ir reikalavimų skelbiamai supaprastintų viešųjų pirkimų, atliekamų gynybos ir saugumo srityje, informacijai aprašo ir supaprastinto viešojo pirkimo pranešimo tipinės formos patvirtinimo“.

75. Komisija arba pirkimo organizatorius, teikdamos Viešųjų pirkimų kasmetines ataskaitas, pagal AtG-3 formą, patvirtintą Viešųjų pirkimų tarnybos direktoriaus 2013 m. gruodžio 17 d. įsakymu Nr. 1S-250 „Dėl Viešųjų pirkimų, atliekamų gynybos ir saugumo srityje ataskaitų rengimo ir teikimo tvarkos aprašo patvirtinimo“, šios formos III dalyje pateikia informaciją už visus per kalendorinius metus atliktus mažos vertės pirkimus, gynybos ir saugumo srityje.

**XII. Techninė specifikacija**

76. Atliekant mažos vertės pirkimus, techninė specifikacija rengiama vadovaujantis VPGSĮ 38 straipsnio nuostatomis. Komisija arba pirkimo organizatorius gali nesivadovauti VPGSĮ 38 straipsnyje nustatytais reikalavimais, tačiau bet kuriuo atveju ji turi užtikrinti VPGSĮ 6 straipsnyje nurodytų principų laikymąsi.

77. Jeigu kartu su paslaugomis perkamos prekės ir (ar) darbai, su prekėmis – paslaugos ir (ar) darbai, o su darbais – prekės ir (ar) paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

78. Jei leidžiama pateikti alternatyvius pasiūlymus, nurodomi minimalūs reikalavimai, kuriuos šie pasiūlymai turi atitikti.

79. Komisija arba pirkimo organizatorius gali leisti pateikti alternatyvius **pasiūlymus** tik tuo atveju, kai pasiūlymams vertinti taikomas **ekonomiškai naudingiausio pasiūlymo vertinimo** kriterijus.

80. Komisija arba pirkimo organizatorius negali atmesti alternatyvaus pasiūlymo remdamasi vien tik tuo pagrindu, kad jeigu pasiūlymas būtų pripažintas laimėjusiu, prekių pirkimas taptų paslaugų pirkimu arba atvirkščiai.

**XIII. paraiškų pateikimas ir vertinimas**

81. Paraiška turi būti pateikiama raštu ir pasirašyta tiekėjo ar jo įgalioto asmens. Jeigu pirkimas atliekamas CVP IS priemonėmis, pirkimo dokumentuose turi būti nurodoma, kad paraiškos būtų pasirašytos saugiu elektroniniu parašu, atitinkančiu teisės aktų reikalavimus.

82. Kartu su paraiška pateikiami priedai – pirkimo sąlygose nurodyti dokumentai ar jų kopijos, įrodantys kandidato atitiktį nustatytiems kvalifikacijos reikalavimams.

83. Komisija arba pirkimo organizatorius pirkimo dokumentuose turi nurodyti ar vertindama paraiškas taikys kvalifikacinę atranką ir ribos pasiūlymus pateikti kviečiamų kandidatų skaičių.

84. Komisija arba pirkimo organizatorius vertindama kandidatų paraiškas turi patikrinti paraiškų atitikimą kvalifikaciniams reikalavimams ir atmesti tų kandidatų paraiškas, kurios neatitinka nustatytų minimalių kvalifikacinių reikalavimų.

**XIV. pasiūlymų pateikimas, nagrinėjimas ir vertinimas**

85. Nustatant reikalavimus pasiūlymų pateikimui komisija arba pirkimo organizatorius gali vadovautis VPGSĮ 25 straipsniu.

86. Pasiūlymai turi būti priimami laikantis pirkimo dokumentuose nurodytos tvarkos:

86.1. pavėluotai gauti vokai su pasiūlymais neatplėšiami ir grąžinami juos pateikusiems tiekėjams;

86.2. neužklijuotuose, turinčiuose mechaninių ar kitokių pažeidimų, galinčių kelti abejonių dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems tiekėjams;

86.3. jei buvo reikalaujama pasiūlymą pateikti elektroninėmis priemonėmis, o tiekėjas pasiūlymą pateikė voke, gautas vokas su pasiūlymu neatplėšiamas ir grąžinamas jį pateikusiam tiekėjui, o vertinamas elektroninėmis priemonėmis pateiktas pasiūlymas, jeigu jis buvo pateiktas.

87. Vokus su pasiūlymais atplėšia, pasiūlymus nagrinėja ir vertina pirkimą atliekanti Komisija arba pirkimo organizatorius.

88. Vokų su pasiūlymais atplėšimo tvarką nustato VPGSĮ 31 straipsnis.

89. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.

90. Pasiūlymai nagrinėjami šiais etapais:

90.1. tikrinama, ar pasiūlymas atitinka pirkimo dokumentuose nustatytus pasiūlymo pateikimo reikalavimus;

90.2. tikrinama, ar pasiūlyto pirkimo objekto techninė specifikacija atitinka pirkimo dokumentų techninėje specifikacijoje nustatytus reikalavimus pirkimo objektui;

90.3. tikrinama ar pasiūlyme nėra kainos apskaičiavimo klaidų;

90.4. radus pasiūlyme nurodytos kainos apskaičiavimo klaidų, Komisija arba pirkimo organizatorius privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per Komisijos arba pirkimo organizatoriaus nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

90.5. tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais;

90.6. tuo atveju, kai pirkimas vykdomas elektroninėmis priemonėmis ir pasiūlymo kaina, išreikšta skaičiais ar žodžiais pasiūlymo formoje, neatitinka pasiūlymo kainos, nurodytos skaičiais CVP IS langelyje „Pasiūlymo kaina“ (kai kainą prašoma nurodyti abiem būdais), teisinga bus laikoma kaina nurodyta pasiūlymo formoje žodžiais;

90.7. tikrinti ar pasiūlyme nurodyta kaina nėra neįprastai maža. Komisija arba pirkimo organizatorius turi teisę pareikalauti, kad dalyvis pagrįstų neįprastai mažą kainą. Pasiūlyme nurodyta prekių, paslaugų ar darbų kaina laikoma neįprastai maža, jeigu ji yra 15 ir daugiau procentų mažesnė už visų tiekėjų, kurių pasiūlymai neatmesti dėl kitų priežasčių, pasiūlytų kainų aritmetinį vidurkį. Šis kriterijus netaikomas, jei vidurkis skaičiuojamas iš 2 pasiūlymų, o taip pat tais atvejais, kai sutarties vertė neviršija 7 000 EUR (be PVM).

90.8. tikrinama ar pasiūlyta kaina nėra per didelė ir/ ar nepriimtina.

91. Komisija arba pirkimo organizatorius atmeta pasiūlymą, jeigu egzistuoja VPGSĮ 27 straipsnio, 5 dalyje nurodytos aplinkybės.

92. Jeigu tiekėjas pateikė netikslius, neišsamius kartu su pasiūlymu teikiamus pirkimo dokumentuose nurodytus dokumentus: jungtinės veiklos sutartį, tiekėjo įgaliojimą asmeniui pasirašyti paraišką ar pasiūlymą, pasiūlymo galiojimo užtikrinimą patvirtinantį dokumentą, arba jų nepateikė, komisija arba pirkimo organizatorius privalo prašyti tiekėjo patikslinti, papildyti arba pateikti minėtus dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo gavimo iš komisijos arba pirkimo organizatoriaus dienos**.**

93. Išimtiniais atvejais, kuomet kvalifikacinis reikalavimas yra įslaptintas, atitikimas tokiam reikalavimui gali būti tikrinamas pasiūlymo vertinimo etape, o dalyvio, neatitinkančio keliamo kvalifikacinio reikalavimo, pasiūlymas atmetamas.

94. Neatmesti pasiūlymai yra vertinami vadovaujantis VPGSĮ 27 straipsniu.

**XV. Pirkimo sutartis**

95. Komisija arba pirkimų organizatorius, įvykdę pirkimo procedūras, parengia pirkimo sutarties projektą, jeigu jis nebuvo parengtas kaip pirkimo dokumentų sudėtinė dalis.

96. Sudarant pirkimo sutartį Komisija arba pirkimo organizatorius vadovaujasi VPGSĮ 50 straipsnio 4, 5, 6, 8 nuostatomis.

97. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, atsisako sudaryti pirkimo sutartį, tai komisija arba pirkimo organizatorius siūlo sudaryti pirkimo sutartį tiekėjui, kurio pasiūlymas pagal patvirtintą pasiūlymų eilę yra pirmas po tiekėjo, atsisakiusio sudaryti pirkimo sutartį.

98. Atsisakymu sudaryti pirkimo sutartį laikomas bet kuris iš šių atvejų:

98.1. tiekėjas raštu atsisako sudaryti pirkimo sutartį;

98.2. tiekėjas nepasirašo pirkimo sutarties iki Komisijos arba pirkimo organizatoriaus nurodyto laiko;

98.3. tiekėjas atsisako pasirašyti pirkimo sutartį pirkimo dokumentuose nustatytomis sąlygomis;

98.4. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo iki komisijos arba pirkimo organizatoriaus nurodyto laiko;

98.5. ūkio subjektų grupė, kurios pasiūlymas pripažintas geriausiu, neįgijo Komisijos arba pirkimo organizatoriaus reikalaujamos teisinės formos.

**XVI. Informacijos teikimas**

99. Komisija arba pirkimo organizatorius informuodamas apie pirkimo procedūros rezultatus vadovaujasi VPGSĮ 45 straipsniu, išskyrus atvejus, kai pirkimo sutartis sudaroma žodžiu.

100. Perkančioji organizacija, komisija, jos nariai, pirkimo organizatorius ar ekspertai ir kiti asmenys, nepažeisdami įstatymų reikalavimų, ypač dėl sudarytų pirkimo sutarčių skelbimo ir informacijos, susijusios su jos teikimu kandidatams ir dalyviams, negali tretiesiems asmenims atskleisti Policijos departamentui pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Tiekėjas, teikdamas pasiūlymą, privalo nurodyti, kuri pasiūlymo dalis ar duomenys yra konfidencialūs. Tiekėjas negali viešai skelbiamos ar visuomenei lengvai prieinamos informacijos nurodyti kaip konfidencialios. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija.

**IX. ĮSLAPTINTOS INFORMACIJOS APSAUGOS REIKALAVIMAI IR KONTROLĖ**

101. Jeigu pirkimo procedūrų metu kandidatams ar dalyviams numatoma pateikti įslaptintą informaciją, vadovaujantis Valstybės ir tarnybos paslapčių įstatymu, pirkimo dokumentuose nustatomos sąlygos, kurias atitinkantiems kandidatams ar dalyviams galės būti pateikta įslaptinta informacija, ir šios informacijos apsaugos reikalavimai. Taip pat reikalaujama, kad rengiant pasiūlymą dalyvaujantys subrangovai, subtiekėjai ar subteikėjai atitiktų kandidatams ar dalyviams nustatytus reikalavimus.

102. Jeigu pirkimo sutartis, kurią numatoma sudaryti, yra susijusi su įslaptintos informacijos naudojimu, vadovaujantis Valstybės ir tarnybos paslapčių įstatymu, pirkimo dokumentuose nurodomos būtinos priemonės ir reikalavimai tokios informacijos apsaugai užtikrinti. Tokiu atveju gali būti reikalaujama paraiškoje ar pasiūlyme taip pat nurodyti:

102.1. dalyvio ir numatomų subrangovų įsipareigojimą saugoti įslaptintą informaciją, kurią jie žino ar sužinos per visą pirkimo sutarties galiojimo laikotarpį, taip pat šią sutartį įvykdžius ar ją nutraukus;

102.2. dalyvio įsipareigojimą užtikrinti, kad kiti subrangovai, su kuriais jis sudarys subrangos sutartis pirkimo sutarties vykdymo metu, perkančiajai organizacijai taip pat įsipareigos saugoti įslaptintą informaciją, kaip nurodyta 102.1 punkte;

102.3. informaciją apie numatomus subrangovus, iš kurios komisija ar pirkimo organizatorius galėtų spręsti, ar subrangovai užtikrins įslaptintos informacijos, kurią jie sužinos vykdydami įsipareigojimus pagal subrangos sutartį, apsaugą;

102.4. dalyvio įsipareigojimą pateikti 102.3 punkte nurodytą informaciją apie kiekvieną naują subrangovą prieš sudarant su juo subrangos sutartį.

103. Prekių, paslaugų ar darbų, susijusių su įslaptinta informacija, saugumas turi būti užtikrinamas pagal Valstybės ir tarnybos paslapčių įstatymo reikalavimus.

**XVII. BAIGIAMOSIOS NUOSTATOS**

104. Kai pirkimą vykdo Komisija, kiekvienas jos sprendimas protokoluojamas.

105. Kai pirkimą vykdo Pirkimo organizatorius, pildoma mažos vertės pirkimo pažyma (2 priedas). Pažymą tvirtina Investicijų planavimo ir techninės plėtros valdybos Viešųjų pirkimų skyriaus vedėja.

106. Ginčų nagrinėjimas atliekamas vadovaujantis VPGSĮ IV skyriaus nuostatomis.

Policijos departamento mažos vertės pirkimų, atliekamų gynybos ir saugumo srityje, vykdymo taisyklių 1 priedas

(policijos įstaigos, padalinio pavadinimas)

**PIRKIMO PARAIŠKA Nr.**

*(pildo pirkimą inicijuojantys asmenys)*

TVIRTINU

\_\_\_\_\_\_\_\_\_\_\_\_\_\_\_\_\_\_\_

(policijos generalinio komisaro ar jo įgalioto pavaduotojo rezoliucija ir data)

|  |  |
| --- | --- |
| **Data:** | 2015- |

|  |  |  |
| --- | --- | --- |
| **Eil.**  **Nr.** | **Pavadinimas** | **Aprašymas** |
| 1 | Pirkimo objekto pavadinimas  (nurodoma, ką norima pirkti, ar tai bus prekės ar paslaugos, jų kiekiai bei apimtys) |  |
| 2 | Pirkimo vykdymo pagrindas  (1.Lietuvos policijos generalinio komisaro įsakymu patvirtintas pirkimų planas.  2. SPDG sprendimas (data, protokolo Nr.).  3. Investicijų projektų įgyvendinimo priemonių planas.  4. Kita (argumentai, kodėl būtinas pirkimo vykdymas). |  |
| 3 | Reikalingas kiekis ar apimtys, atsižvelgiant į visą pirkimo sutarties trukmę su galimais pratęsimais |  |
| 4 | Maksimali planuojamos sudaryti sutarties vertė eurais (su PVM)  (planuojama maksimali perkamo objekto vertė) |  |
| 5 | Pirkimą vykdys  (Viešojo pirkimo komisija, pirkimo organizatorius) |  |
| 6 | BVPŽ kodas (pildo viešųjų pirkimų skyrius)  Nurodyti, jei pirkimas vykdomas iš reprezentacinių lėšų |  |
| 7 | Tiekėjų kvalifikacijos reikalavimai  (būtina nurodyti, jei yra **specialūs kvalifikaciniai** reikalavimai galimam tiekėjui) |  |
| 8 | Informacija reikalinga identifikuoti pirkimo objektą, t. y. techninės specifikacijos projektas, charakteristikos, planai, brėžiniai, projektai ir kita, kas reikalinga organizuoti pirkimo procedūras  *(didesnės apimties informacija gali būti pridedama kaip priedas prie paraiškos)* |  |
| 9 | Sutarties projektas, sutarties trukmė su galimais pratęsimais, pasiūlymo pateikimo forma ir kita, kas reikalinga organizuoti pirkimo procedūras |  |
| 10 | Pasiūlymų vertinimo kriterijus  *(pagal kokį kriterijų turėtų būti atliekamas vertinimas: mažiausios kainos ar ekonominio naudingumo, jei ekonominio naudingumo, tai kaip turėtų pasiskirstyti balai)* |  |
| 11 | Informacija, ar taikytini aplinkos apsaugos kriterijai |  |
| 12 | Informacija, ar taikytini energijos vartojimo efektyvumo reikalavimai |  |
| 13 | Pateikiamas pagrindimas, kodėl atsisakoma pirkti per CPO jų kataloge nurodytas prekes |  |
| 14 | Jei paraiška paduodama dėl pirkimo, apie kurį nebus paskelbta, siūlomų kviesti tiekėjų sąrašas |  |
| 15 | Siūlomų kviesti tiekėjų sąrašo pagrindimas (įskaitant VPĮ 91 str. 1 dalyje nurodytas įstaigas ir įmones) |  |
| 16 | Kita būtina papildoma informacija |  |

Pirkimo paraiškos rengėjas:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pirkimo iniciatorius (PD struktūrinis padalinys) (parašas) (vardas, pavardė)

SUDERINTA

Policijos departamento \_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Finansų valdybos viršininkas (parašas) (vardas, pavardė)

IPTPV Viešųjų pirkimų skyrius

Policijos generalinio komisaro pavaduotojas *(pagal kuruojamą sritį)*

Policijos departamento mažos vertės pirkimų, atliekamų gynybos ir saugumo srityje, vykdymo taisyklių 2 priedas

(policijos įstaigos, padalinio pavadinimas)

**MAŽOS VERTĖS PIRKIMO PAŽYMA**

201\_\_-\_\_-\_ Nr. \_\_\_\_\_\_\_\_\_\_

Vilnius

**1. Pirkimo pagrindas -** pirkimo paraiška 201\_\_-\_\_-\_ Nr.\_\_\_\_\_\_)

**2. Pirkimo būdas -**

**3.Pirkimo objektas (pirkinys):**

|  |  |  |  |  |  |  |  |
| --- | --- | --- | --- | --- | --- | --- | --- |
| **Prekės:** |  |  | **Paslaugos:** |  |  | **Darbai:** |  |

|  |  |  |  |  |
| --- | --- | --- | --- | --- |
| Pirkimo dalies Nr. | Pavadinimas | BVPŽ kodas | Matavimo vienetas | Kiekis |
|  |  |  |  |  |
|  |  |  |  |  |

|  |  |  |
| --- | --- | --- |
| **4. Vertinimo kriterijus**: | kaina |  |
|  | ekonominis naudingumas |  |

**5. Pateikti pasiūlymai:**

Jei vertinama ne bendra pasiūlymo kaina – kiekvienai pirkimo daliai atskirai.

|  |  |  |  |  |
| --- | --- | --- | --- | --- |
| Pirkimo dalies numeris | Įmonės pavadinimas | Bendra pasiūlymo kaina Eur su PVM | Pasiūlymo data, pateikimo būdas (raštu, žodžiu, informacija internete, pan.) | Pasiūlymo atitiktis reikalavimams ir atmetimo priežastys |
|  |  |  |  |  |
|  |  |  |  |  |
|  |  |  |  |  |

**6. Nutariu, kad laimėjo šių tiekėjų pasiūlymai:**

| Pirkimo dalies Nr. | Įmonės pavadinimas | Bendra kaina Eur su PVM |
| --- | --- | --- |
|  |  |  |

Neskelbiamo pirkimo teisinis pagrindas – **taisyklių \_\_\_\_ p**., vienintelis tiekėjas apklaustas \_\_\_\_*(nurodyti priežastis ir perkančiosios organizacijos viešųjų pirkimų taisyklių punktą).*

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pirkimo organizatoriaus pareigos) (parašas) (vardas ir pavardė)

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vadovo pareigos) (parašas) (vardas, pavardė)